Nepčana kost
Zglobljavanje nepčane kosti i gornje vilice
**Nepčana kost** (lat. *os palatinum*) je parna kost lica, koja učestvuje u izgradnji zidova očne duplje, nosne duplje, krilastonepčane i krilaste jame. Ona ima oblik latiničnog slova *L* i sastoji se iz dva dela (lista): vodoravnog i uspravnog. Uspravni list nosi četiri nastavka.

Vodoravni list
--------------

*Vodoravni list* nepčane kosti (lat. *lamina horizontalis*) se spaja sa nepčanim nastavkom gornje vilice i sa njim obrazuje tvrdo nepce. Ovaj list ima oblik pravougaone pločice, pa se na njemu opisuju dve strane (gornja i donja) i četiri ivice (prednja, zadnja, unutrašnja i spoljašnja).

*Gornja* ili *nosna strana* (lat. *facies nasalis*) je glatka, blago udubljena i gradi deo poda nosne duplje. *Donja* ili *nepčana strana* (lat. *facies palatina*) čini zadnju trećinu koštanog nepca. Na njoj se nalazi veliki nepčani otvor (lat. *foramen palatinum majus*) od koga polazi nepčani žleb, a on se nastavlja na istoimeni žleb na maksilarnom nastavku.

*Prednja ivica* je oštra i spaja se sa zadnjom ivicom nastavka gornje vilice, gradeći pri tome poprečni nepčani šav (lat. *sutura palatina transversa*). *Zadnja ivica* je takođe tanka i oštra, a na njenom unutrašnjem kraju se nalazi bodlja. Preko *unutrašnje ivice* vodoravni list se zglobljava sa analognim strukturama nepčane kosti suprotne strane, i pri tome obrazuje srednji nepčani šav (lat. *sutura palatina mediana*). Na podu nosne duplje, dva vodoravna lista obrazuju tzv. nosni greben koji se spaja sa ralastom kosti. Na nivou *spoljašnje ivice* spajaju se dva lista nepčane kosti, i to gotovo pod pravim uglom.

Uspravni list
-------------

*Uspravni list* (lat. *lamina perpendicularis*) ima takođe pravougaoni oblik, pa se i na njemu opisuju dve strane i četiri ivice.

*Unutrašnja* ili *nosna strana* (lat. *facies nasalis*) gradi deo spoljašnjeg zida nosne duplje i deo donjeg nosnog hodnika. *Spoljašnja* ili *vilična strana* (lat. *facies maxillaris*) se zglobljava sa gornjom vilicom i klinastom kosti, a osim toga na njoj se nalazi trouglasto glatko polje koje čini unutrašnji zid krilastonepčane jame. Od ovog polja polazi veliki nepčani žleb, koji učestvuje u uzgradnji velikog nepčanog kanala.

*Prednja ivica* uspravnog lista je tanka i spušta se koso unapred. *Zadnja ivica* je oštra i spaja se sa klinastom kosti. Preko *donje ivice*, uspravni list se spaja sa horizontalnim, dok je *gornja ivica* neravna i od nje polaze brojni nastavci.

Nastavci
--------

*Gornji prednji* ili *orbitalni nastavak* (lat. *processus orbitalis*) ima piramidalni oblik sa bazom okrenutom nadole. On se zglobljava sa gornjom vilicom, sitastom i klinastom kosti.

*Gornji zadnji* ili *klinasti nastavak* (lat. *processus sphenoidalis*) je nešto manji i ima oblik tanke četvorougaone koštane ploče. On se spaja sa školjkom i krilastim nastavkom klinaste kosti, a osim toga učestvuje u izgradnji krova i spoljašnjeg zida nosne duplje.

*Donji prednji* ili *vilični nastavak* (lat. *processus maxillaris*) se odvaja od prednje ivice uspravnog lista nepčane kosti i on zatvara deo zadnjeg otvora viličnog sinusa (lat. *hiatus maxillaris*).

*Donji zadnji* ili *piramidalni nastavak* (lat. *processus pyramidalis*) se zglobljava sa klinastom kosti i gornjom vilicom, a takođe gradi deo krilaste i podslepočne jame. Na njemu se nalaze i 2-3 mala nepčana otvora, kroz koji prolaze krvni sudovi i živci.

Literatura
----------

Dr Danica Obradović, dr Ljilja Mijatov-Ukropina, dr Ljubica Stojšić: "Osteologija za studente medicine", Novi Sad 2000. ISBN 86-489-0274-6

| * p
* r
* u
Popis kosti kostura čovjeka |
| --- |
| Lubanja | čeona kost • tjemena kost • sljepoočna kost • zatiljna kost • jagodična kost • gornja čeljust • donja čeljust • nosna kost • klinasta kost • rešetnica • suzna kost • nepčana kost • donja nosna školjka • raonik |
| Srednje uho | čekić • stremen • nakovanj |
| Grlo | Podjezična kost |
| Rameni pojas | ključna kost • lopatica |
| Prsna šupljina | prsna kost • rebra |
| Ruka | nadlaktična kost • lakatna kost • palčana kost |
| Šaka | **Kosti pešća**: Čunasta kost • Polumjesečasta kost • Trokutasta kost • Graškasta kost • Trapezna kost • Trapezoidna kost • Glavičasta kost • Kukasta kost
Kosti zapešća
**Članci prstiju**: proksimalni članak prsta • srednji članak prsta • distalni članak prsta |
| Zdjelična kost | bočna kost • sjedna kost • preponska kost |
| Noga | bedrena kost • iver • goljenična kost • lisna kost |
| Stopalo | **Kosti nožja**: petna kost • gležanjska kost • Čunasta kost • medijalna klinasta kost • srednja klinasta kost • lateralna klinasta kost • kockasta kost
Kosti donožja**Članci prstiju**: proksimalni članak prsta • srednji članak prsta • distalni članak prsta |